Играхме само едно полувреме, призна Кике - Европейски футбол - Sportal.bg
01 ноември 2010 | 03:16
Атлетико (Мадрид) изненадващо не можа да преодолее съпротивата на Алмерия на "Висенте Калдерон" и по този начин се отдалечи от водачите в класирането. След мача старши треньорът на домакините Кике Санчес Флорес бе доста критичен към своите футболисти, като каза, че е доволен от представянето им единствено през първите 45 минути.
"Трябваше да решим нещата в своя полза, защото имахме достатъчно положения пред вратата на Алмерия. Бяхме длъжни да играем силно през цялото време, а не само до почивката", заяви наставникът на тима от Мадрид.
В края на седмицата на Атлетико предстои голямото дерби с Реал, но "дюшекчиите" ще бъдат без един от основните си защитници - Луис Переа. Контузията на колумбиеца не притеснява Кике Санчес Флорес, който се надява отборът да излезе с чест от двубоя: "Във всеки мач ни липсва по някой важен футболист. Атлетико обаче разполага с достатъчно класни играчи", подчерта бившият треньор на Валенсия и Бенфика.